13บจ.โรดโชว์อียูสำเร็จสถาบันซักถี่ยิบ300ครั้ง
ตลท.ควง BNP นำ 13 บจ.ทัวร์ยุโรป 6 ประเทศ พบสถาบัน 100 ราย ประชุมย่อยถี่สูงเป็นประวัติการณ์
29 ต.ค. 2565

ตลท.ควง BNP นำ 13 บจ.ทัวร์ยุโรป 6 ประเทศ พบสถาบัน 100 ราย ประชุมย่อยถี่สูงเป็นประวัติการณ์
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ผลการจัดงาน “SET &amp; BNP EU/UK Roadshow 2013” เพื่อให้นักลงทุนสถาบันในยุโรปกว่า 100 ราย ใน 6 ประเทศ เข้าพบผู้บริหารและรับฟังข้อมูลบริษัทจดทะเบียนไทยทั้งหมด 13 บริษัท จาก 6 กลุ่มอุตสาหกรรม ประสบผลสำเร็จอย่างสูง ปรากฏว่ามีการประชุมย่อยกว่า 300 ครั้ง ซึ่งสูงที่สุดในการนำเสนอข้อมูลต่อนักลงทุน (โรดโชว์) ต่างประเทศของตลาดหลักทรัพย์
ทั้งนี้ นักลงทุนสนใจการวางยุทธศาสตร์ ให้ตลาดทุนไทยเป็นศูนย์กลางสนับสนุนการเติบโตของเศรษฐกิจในภูมิภาคลุ่มน้ำโขง ซึ่งสอดคล้องกับการเติบโตของเศรษฐกิจภูมิภาค 
นายริชาร์ด มาร์คาเรียน กรรมการผู้จัดการ บริษัทหลักทรัพย์ (บล.) สินเอเซีย กล่าวว่า ผู้ลงทุนสถาบันในยุโรปให้ความสนใจรับฟังข้อมูลเชิงลึกและทิศทางการดำเนินธุรกิจจากผู้บริหารบริษัทจดทะเบียน 
ด้านนางกิตติยา โตธนะเกษม รองกรรมการผู้จัดการใหญ่อาวุโส ผู้บริหารสายงานบริหารการเงิน ธนาคารกรุงไทย (KTB) กล่าวว่า นักลงทุนในยุโรปให้ความสนใจในศักยภาพของเศรษฐกิจไทย และให้ความสนใจอย่างมากเกี่ยวกับบทบาทของธนาคาร ในส่วนที่เกี่ยวข้องกับการลงทุนของงบประมาณของภาครัฐในระบบสาธารณูปโภคพื้นฐาน 
นายนริศ เชยกลิ่น รองกรรมการผู้จัดการใหญ่ บริษัท เซ็นทรัลพัฒนา (CPN) กล่าวว่า การขยายตัวของการบริโภค การค้าและเศรษฐกิจของไทยและภูมิภาค รวมทั้งบทบาทของไทยในการเป็นศูนย์กลางเศรษฐกิจของประเทศในกลุ่มอาเซียน ทำให้ผู้ลงทุนสนใจและซักถามถึงการขยายตัวของธุรกิจของบริษัท และกลยุทธ์ในการเติบโตท่ามกลางความเปลี่ยนแปลง
บริษัทที่ร่วมให้ข้อมูลในครั้งนี้รวม 13 บริษัท อาทิ บริษัท เอเชีย เอวิเอชั่น (AAV) บริษัท แอดวานซ์ อินโฟร์ เซอร์วิส (ADVANC) บริษัท อมตะ คอร์ปอเรชัน (AMATA) ธนาคารกรุงเทพ (BBL) บริษัท ปตท. (PTT) และบริษัท เซ็นทรัลพัฒนา (CPN) ซึ่งมีมูลค่าหลักทรัพย์ตามราคาตลาด รวมกัน 3,593,989 ล้านบาท (ข้อมูล ณ วันที่ 21 มิ.ย. 2556) หรือ 30% ของมูลค่าหลักทรัพย์ตามราคาตลาดรวม